钦定古今图书集成/明伦汇编/交谊典/第073卷 > 《谢法曹惠连赠别》前人
## 钦定古今图书集成/明伦汇编/交谊典/第073卷 > 《谢法曹惠连赠别》前人

“昨发赤亭渚，今宿浦阳汭。方作云峰异，岂伊千里别。”
芳尘未歇席，零泪犹在袂。停舻望极浦，弭棹阻风雪。
风雪既经时，夜永起怀思。泛滥北湖游，苕亭南楼期。
点翰咏新赏，开袠莹所疑。摘芳爱气馥，拾蕊怜色滋。
色滋畏沃若，人事亦销铄。《子衿》怨勿往，谷风诮轻薄。
共秉延州信，无惭仲路诺。灵芝望三秀，孤筠情所托。
“所托已殷勤，祇足搅怀人。今行嶀嵊外，御思至海滨。
觌子杳未僝，款睇在何辰。杂珮虽可赠，疏华竟无陈。
无陈心捐劳，旅人岂游遨。幸及风雪霁，青春满江皋。
解缆候前侣，还望方郁陶。烟景若离远，末响寄琼瑶。”